dr.sc. Nerzuk Ćurak, redovni profesor, predsjednik

dr.sc. Esad Zgodić, profesor emeritus, mentor i član

dr.sc. Elvis Fejzić, vanredni profesor, član

Sarajevo, 08.11. 2019. godine

**UNIVERZITET U SARAJEVU**

**FAKULTET POLITIČKIH NAUKA**

**Vijeću doktorskog studija**

**Vijeću Fakulteta**

Odlukom Senata Univerziteta u Sarajevu, broj: 01-24-26/19 od 17.07.2019. godine, donesenom na osnovu člana 59. tačka m) Statuta Univerziteta u Sarajevu, a u skladu sa odredbama članova 36., 40., 41., 42., 43. i 59. Pravila studiranja za treći ciklus studija na Univerzitetu u Sarajevu, imenovana je Komisija za ocjenu doktorske disertacije kandidatkinje mr.sc. Amele Kreho, pod naslovom:

**MALE DRŽAVE U SVJETSKOJ POLITICI**

u sastavu:

dr.sc. Nerzuk Ćurak, redovni profesor, predsjednik

dr.sc. Esad Zgodić, profesor emeritus, mentor i član

dr.sc. Elvis Fejzić, vanredni profesor, član

U skladu s članom 41. Pravila studiranja za treći ciklus studija na Univerzitetu u Sarajevu, Komisija je s pažnjom razmotrila dostavljenu radnu verziju doktorske disertacije, nakon čega je dana 17.09.2019. godine zakazana i održana prezentacija radne verzije projekta doktorske disertacije kandidatkinje mr.sc. Amele Kreho. Komisija je tom prilikom dala svoje mišljenje i sugestije, koje je kandidatkinja i uvažila.

Nakon što je disertacija prošla fazu provjere na plagijarizam na Univerzitetu u Sarajevu, Komisija je detaljno proučila dostavljenu finalnu verziju projekta doktorske disertacije, te, shodno tome, podnosi Vijeću Fakulteta političkih nauka Univerziteta u Sarajevu slijedeći

**I Z V J E Š T A J**

**O OCJENI DOKTORSKE DISERTACIJE**

1. **Biografski podaci o kandidatu**

Amela Kreho rođena je 27. novembra 1975. godine u Sarajevu, gdje je završila osnovnu školu „Petar Dokić“ i Prvu gimnaziju. Diplomirala je na američkom univerzitetu „Webster University“ u Beču 1997. godine na odsjeku Međunarodni odnosi i odsjeku Menadžment. Zvanje magistra nauka stekla je 2004. godine na magistarskom studiju „Evropske studije“ u organizaciji Univerziteta u Sarajevu, Univerziteta u Bolonji i Londonske škole ekonomije i političkih nauka. Interdisciplinarni doktorski studij na Fakultetu političkih nauka Univerziteta u Sarajevu upisala je 2015. godine.

U periodu od 1997. do 1998. godine radila je u Međunarodnom komitetu crvenog križa, a od avgusta 1998. godine radi u Uredu Visokog predstavnika (OHR), gdje je – nakon niza odgovornih funkcija u različitim oblastima – imenovana od Visokog predstavnika za zamjenika šefa Političkog i ekonomskog odjela OHR-a, te šefa Ekonomskog sektora unutar Političkog i ekonomskog odjela, kao prvi i do sada jedini državljanin BiH na visokoj rukovodećoj funkciji Organizacije i dio najužeg tima saradnika Visokog predstavnika. U sklopu svojih dužnosti, učestvovala je u izradi niza zakona i strateških dokumenata na različitim nivoima vlasti u BiH, kao i strateških dokumenata, analiza i izvještaja za Vijeće za implementaciju mira u BiH (PIC), Vijeće sigurnosti Ujedinjenih nacija, te brojne druge međunarodne organizacije globalnog i regionalnog karaktera, kao i konferencije organizirane u zemlji i inostranstvu.

Autor je prikaza knjige: „Jeffrey, Alex (2013). *The Improvised State: Sovereignty, Performance and Agency in Dayton Bosnia.* Chichester: Wiley-Blackwell“, objavljen u časopisu: Sarajevski žurnal za društvena pitanja, godište V, broj 1-2, 2016. Sarajevo: Fakultet političkih nauka, Univerzitet u Sarajevu (153-156).

1. **Prikaz sadržaja doktorske disertacije**

Doktorska disertacija kandidatkinje mr.sc. Amele Kreho, pod naslovom „Male države u svjetskoj politici“, predstavlja iskorak od dosadašnjih parcijalnih pristupa istraživanju malih država ka kumulativnom uvidu i koherentnoj raspravi. Popis literature na koju se kandidatkinja pozivala u disertaciji (*134 knjige*, *179 naučnih i stručnih radova*, *38 izvještaja međunarodnih organizacija*, *34 govora i autorska članka u medijima*, *28 pravnih dokumenata* i *informacije iz 31 institucionalnog izvora*), te obim (*359 stranica A-4 formata*, *prored 1,5*, *font Times New Roman*) i koncepcija disertacije (*Uvod*, *Metodološko-koncepcijski pristup istraživanju*; *Teorijsko određenje malih država*; *Karakteristike malih država i njihove konzekvencije*; *Male države u kontekstu teorije međunarodnih odnosa*; *Stvarnost: Male države kao objekt svjetske politike*; *Htijenja i dometi pozicije subjekta u svjetskoj politici*; *Mogućnosti utjecaja malih država u svjetskoj politici*; *Zaključna razmatranja: Pogled u budućnost – male države i izazovi savremene svjetske politike*) svjedoče o sveobuhvatnosti i složenosti istraživanja usmjerenog na doprinos razumijevanju fenomena male države kao aktera svjetske politike, a time i proširivanju, produbljavanju, pouzdanosti i primjenjivosti naučnih saznanja u ovoj oblasti.

U *Uvodu* se daju osnovne naznake problema i predmeta istraživanja, ali se ukazuje i na njegovu relevantnost. Kandidatkinja polazi od konstatacije kvantitativne dominacije država okarakteriziranih kao male i rastućeg akademskog interesa za ovu kategoriju aktera svjetske politike, ali i dalje nedostatnog razumijevanja fenomena male države općenito. Dok dosadašnji pristupi izučavanju malih država pružaju vrijedna naučna saznanja o određenim aspektima njihovog bivstvovanja i djelovanja, kao i o pojedinim malim državama, oni ne pružaju nedvosmislen odgovor na fundamentalna naučna pitanja u pogledu faktora koji determiniraju položaj male države u svjetskoj politici. Šta je to, uopće, mala država? Koje su njene osobenosti? Da li se mala država suočava sa specifičnim inherentnim ograničenjima i da li je, na koji način i u kojoj mjeri ona čine ranjivom i dovode u pitanje ne samo njenu mogućnost utjecaja, već i njen suvereni status? Na koji način dominantne teorije međunarodnih odnosa promišljaju o ulozi, značaju i potencijalu utjecaja male države? Čemu svjedoči praksa? Da li inherentna ograničenja predodređuju male države za ulogu objekta svjetske politike ili malenost ne isključuje mogućnost njihove transformacije u subjekt svjetske politike? Koje su pretpostavke i mehanizmi realizacije takvog cilja i kako omogućavaju malim državama da proizvedu učinak veći od očekivanog? U krajnjem, da li je prevazilaženje ograničenja uzrokovanih veličinom preduslov ne samo za unaprjeđenje pozicije utjecaja male države u svjetskoj politici, već i za uspješan odgovor na dominantne izazove današnjice i anticipirane promjene na svjetskoj sceni ne samo malih država, već i međunarodne zajednice općenito? Odsustvo kumulativnih uvida koji bi pružili odgovore na navedena pitanja onemogućava zaključak da li su naracije o uspjehu i neuspjehu malih država izuzetak ili pravilo, odnosno da li su i u kojoj mjeri rezultat ili posljedica veličine. Samim tim je onemogućeno izvođenje općih zaključaka o malim državama, što kandidatkinja identificira i kao problem sam po sebi i kao problem po razumijevanje i drugih aktera međunarodnog sistema i funkcioniranja međunarodnog sistema općenito, te upućuje na namjeru da predmetnim istraživanjem na njega odgovori.

U *prvom poglavlju*, pod naslovom „Metodološko-koncepcijski pristup istraživanju“, utvrđuje se metodološki okvir istraživanja, te se u tom smislu formulira problem i određuje predmet istraživanja, definiraju naučni i društveni ciljevi istraživanja, postavljaju hipoteze istraživanja, određuje način istraživanja, ukazuje na naučnu i društvenu opravdanost istraživanja, te utvrđuje kategorijalno – pojmovni i terminološki sistem. Problem istraživanja - formuliran kao parcijalnost pristupa izučavanju malih država, odnosno odsustvo kumulativnog uvida u akumulaciju postojećih naučnih saznanja o malim državama - doprinio je definiranju predmeta istraživanja, u smislu da se sveobuhvatnim, sistematiziranim pregledom faktora koji determiniraju bivstvovanje i djelovanje malih država u svjetskoj politici doprinese razumijevanju fenomena male države kao aktera svjetske politike. Saglasno definiranom problemu i predmetu istraživanja, istraživanje je usmjereno na dokazivanje opće (generalne) hipoteze koja glasi: „*Malenost je faktor utjecaja na bivstvovanje i djelovanje države, ali irelevantnost nije neminovni ishod malenosti*“. U tom su cilju postavljene slijedeće posebne hipoteze, čija se ispravnost dokazivala kroz sam tok istraživanja:

* *Pluralnost kriterija klasifikacije država po veličini rezultira neodređenošću definicije pojma mala država i doprinosi marginalizaciji malih država u svjetskoj politici.*
* *Inherentne karakteristike malih država i njihove konzekvence u pravilu ograničavaju polazne osnove malih država za mogućnost utjecaja u svjetskoj politici.*
* *Inherentna ograničenja malih država i izazovi koji iz njih proizilaze - sami po sebi i bez uzimanja u obzir sposobnosti male države da ih prevaziđe ili mogućnosti koje ima na raspolaganju u tom cilju - osnova su za percepciju, ali i tretman malih država kao objekta svjetske politike.*
* *Inherentna ograničenja i njihove konzekvence primarni su motiv malih država za promjenu statusa quo uslovljenog veličinom i faktor koji determinira njihov obrazac ponašanja u cilju unaprjeđenja pozicije utjecaja i relevantnosti u svjetskoj politici.*
* *Unaprjeđenje pozicije utjecaja i relevantnosti male države u svjetskoj politici nalaže mudru upotrebu mehanizama međunarodnog sistema, strateška savezništva i dobro osmišljenu diplomatiju.*
* *Unaprjeđenje položaja male države u svjetskoj politici i njena transformacija iz objekta u subjekt međunarodnih odnosa preduslov je za uspješan odgovor na dominantne izazove današnjice, ali i izazove anticipiranih promjena na svjetskoj sceni ne samo malih država, već međunarodne zajednice općenito.*

Osnovne postavke istraživanja ukazuju na njegov teorijsko-empirijski karakter, te primjenu osnovnih analitičkih i sintetičkih metoda logičkog i naučnog mišljenja i saznanja, sa naglaskom na analizi, apstrakciji, sintezi, generalizaciji i indukciji, te hipotetičko-deduktivne, komparativne i statističke općenaučne metode. Indikatori korišteni za provjeru prethodno definiranih hipoteza obuhvataju pisane iskaze u relevantnoj naučnoj i stručnoj literaturi i službenim dokumentima institucija vlasti i međunarodnih organizacija, norme odgovarajućih međunarodnopravnih akata, te pisane iskaze kompetentnih subjekata koji imaju iskustvo i saznanje o predmetu istraživanja, te ukazuju na neophodnost primjene operativne metode analize (sadržaja) dokumenata, pri čemu je primijenjena prvenstveno kvalitativna analiza. Izlaganje metodološko-koncepcijskog pristupa istraživanju kandidatkinja zaključuje ukazujući na njegovu naučnu i društvenu opravdanost, naglašavajući da će se realizacijom naučnih ciljeva – okarakteriziranih kao naučna deskripcija, naučna klasifikacija i tipologizacija, naučna eksplikacija i naučna prognoza – doprinijeti proširivanju, produbljavanju, pouzdanosti i primjenjivosti naučnih saznanja o malim državama, dok će realizacija društvenih ciljeva istraživanja – čija je funkcija prevashodno informativna i incijativna - doprinijeti razumijevanju bivstvovanja i djelovanja malih država u svjetskoj politici, te predstavljati dobru osnovu za izvođenje zaključaka i lekcija od koristi u formulaciji vanjskopolitičkih ciljeva i strategija.

*Drugo poglavlje* - „Teorijsko određenje malih država“ - otvorilo je polazno pitanje u izučavanju malih država: šta je, uopće, mala država, odnosno po kojim se kriterijima države klasificiraju kao male? Sažetim pregledom dosadašnjih pokušaja pojmovnog određenja malih i srodnih država na osnovu dominantno korištenih kriterija klasifikacije država po veličini kandidatkinja ukazuje na oprečnost promišljanja o konceptu malenosti i konstatira odsustvo konsenzusa oko definicije male države. Utemeljenost klasifikacije na kvantitativnim kriterijima – primarno veličini teritorije, populacije i bruto društvenog proizvoda - ne otklanja dileme niti u pogledu ispravnosti utvrđivanja klasifikacijskih kategorija i tumačenja klasifikacijskih granica, niti u pogledu mogućnosti simplificiranja veličine njenim svođenjem na jednu mjeru. Primjena kvalitativnih kriterija - koji kao osnov klasifikacije uzimaju subjektivni doživljaj, percepciju i obrazac ponašanja - ne nudi adekvatan odgovor na prigovor subjektivnosti, nestalnosti klasifikacijskih kategorija i podložnosti političkim motivacijama, ostavljajući mogućnost utvrđivanja malenosti kao političke kategorije, a ne kategorije fizičke veličine. Primjena komparativnih, odnosnih ili relacijskih kriterija koji države klasificiraju poređenjem ne eliminira prigovor nepouzdanosti klasifikacije i nestalnosti klasifikacijskih kategorija, a već konstatirane probleme ne otklanjaju ni pokušaji kombiniranja različitih kriterija ili odustajanje od stremljenja ka preciznošću i usvajanje pristupa koji malenost svodi na generalnu konstataciju nedostatne veličine. Svoje izlaganje kandidatkinja zaključuje konstatacijom da pluralnost viđenja malenosti kao posljedica pluralnosti kriterija klasifikacije država po veličini ne doprinosi razumijevanju fenomena male države, odnosno definiciji koja će kategoriju malih država učiniti relativno jasno određenom i prepoznatljivom među ostalim akterima međunarodnog sistema, što predstavlja polaznu prepreku u identifikaciji i pozicioniranju male države na globalnoj sceni. Time potvrđuje postavljenu posebnu hipotezu da pluralnost kriterija klasifikacije država po veličini rezultira neodređenošću definicije pojma mala država i doprinosi marginalizaciji malih država u svjetskoj politici.

Da i inherentne karakteristike malih država i njihove konzekvence u pravilu ograničavaju polazne osnove malih država za mogućnost utjecaja u svjetskoj politici hipoteza je koju je kandidatkinja ispitivala u *trećem poglavlju*, pod naslovom „Karakteristike malih država i njihove konzekvencije“. Pažnju je usmjerila na veličinu teritorije, veličinu populacije i geografski položaj i izazove koji iz njih proizilaze. Malenost teritorije implicira ograničenost prirodnih resursa, a posljedična nemogućnost šireg obima ekonomske aktivnosti potrebnog za samoodrživ razvoj prisiljava male države na robnu diverzifikaciju u uvozu, istovremeno im omogućavajući jedino robnu koncentraciju u izvozu, što – uz nerijetko izraženu i geografsku koncentraciju vanjske trgovine u smislu maksimalne oslonjenosti na jednog ili par vanjskotrgovinskih partnera – za rezultat ima odnos ekonomske zavisnosti od vanjskih tržišta i vanjskih izvora kapitala, sa ekonomskim i političkim rizicima. Malenost populacije ukazuje na vjerovatnost nedostatka radne snage i u kvantitativnom i u kvalitativnom smislu, te u svim segmentima života, pa tako i u segmentu javne uprave male države, uključujući vanjske poslove, a ključna posljedica je nemogućnost adekvatnog angažmana u bilateralnim i multilateralnim odnosima. I geografski položaj – shvaćen i u smislu prostora zemljine površine koji mala država zauzima, ali i kao geopolitički položaj male države u odnosu na velike sile ili centre svjetske političke, ekonomske i vojne moći i sfere njihovog utjecaja ili interesa –determinira stepen ranjivosti malih država, a sama naglašenost značaja geografskog položaja kao faktora utjecaja na vanjskopolitički angažman male države proizilazi upravo iz činjenice malenosti. Kandidatkinja, stoga, konstatira da inherentne karakteristike malenosti – oličene u veličini terotorije, veličini populacije i izraženom značaju geografskog položaja - predstavljaju izvore ranjivosti malih država koji im ne negiraju mogućnost utjecaja u svjetskoj politici, ali im u pravilu ograničavaju polazne osnove za realizaciju tog cilja.

Izlaganjem polaznih pozicija malih država kandidatkinja je otvorila pitanje njihovog bivstvovanja i mogućnosti djelovanja. *Četvrto poglavlje* - „Male države u kontekstu teorije međunarodnih odnosa“ – predstavlja teorijski uvod u ovaj aspekt istraživanja, stremeći ispitati na koji način dominantne teorije međunarodnih odnosa promišljaju ulogu, značaj i potencijalni utjecaj male države u svjetskoj politici. Sa aspekta realizma, interakcija egoizma države i anarhije u kojoj bivstvuje i djeluje nalaže primat realizacije vlastitih interesa i rezultira dominantnom ulogom moći u međunarodnim odnosima, koja proizilazi iz kvantitativno utvrdivih inherentnih karakteristika države. Fizička veličina time predisponira državu za posjed moći, a fizička malenost ga negira, te predodređuje male države za marginalnost ne samo zbog percipirane nemogućnosti utjecaja na kreiranje svjetske politike, već i činjenice ovisnosti o silama koje tu politiku kroje. Unaprjeđenju njihovog statusa ne može doprinijeti ni institucionalizacija međunarodnih odnosa kao instrument interesnog djelovanja velikih sila, usljed čega se vanjskopolitički angažman malih država suštinski svodi na cilj opstanka i strategije preživljavanja. Konstatira se, dakle, da realistički pristup zarobljava malu državu u kategoriji političke malenosti bez izgleda za evoluciju ili transformaciju iz objekta u subjekt svjetske politike. Liberalni institucionalizam ublažava surovost realističke slike, prepoznavajući saradnju kao instrument efikasnije realizacije državnih interesa, a njenu institucionalizaciju kao mehanizam koji je čini djelotvornom. Uređujući bivstvovanje i djelovanje država i stavljajući ih u okvire uzajamno prihvatljivog, institucionalizacija stvara okolnosti u kojima se politička veličina ne izvodi isključivo iz fizičke veličine, omogućavajući malim državama da svoje vanjskopolitičko djelovanje ne svode na cilj opstanka i strategiju preživljavanja, već ga usmjere i na druga pitanja od interesa operacionalizacijom tzv. meke moći kroz institucionalno kolektivno djelovanje. Time se ukazuje da liberalni institucionalizam ne stavlja znak jednakosti između malenosti i marginalnosti, odnosno ne zarobljava nužno fizičku malenost u kategoriji političke malenosti. Sa aspekta socijalnog konstruktivizma, ni surovost ni optimizam nisu neminovno ni ispravne ni pogrešne interpretacije svijeta, obzirom da je malenost društvena konstrukcija, karakter svjetske politike evolutivan, a moć rezultanta intersubjektivnih ideja i interakcije. Mogućnost promjene koja se nameće kao polazna tačka razumijevanju i tumačenju svijeta od značaja je za male države, a važan instrument koji im je na raspolaganju u realizaciji te mogućnosti su međunarodne norme, te međunarodne organizacije kao mehanizam njihove difuzije. Čak i ako, dakle, socijalni konstruktivisti ne vjeruju u predeterminiranost svjetske politike, sama mogućnost njene promjene kroz normativno djelovanje neminovno stavlja ulogu, značaj i potencijal utjecaja malih država u pozitivniji kontekst. U zaključku, kandidatkinja upozorava na utisak neizvjesnosti bivstvovanja i djelovanja malih država koji proizilazi iz svih teoretskih promišljanja, bez obzira na njihova suglasja i razlike. Iako najjasnije izražena u realističkoj interpretaciji, obzirom na viđenje male države kao objekta svjetske politike, neizvjesnost proizilazi i iz interpretacije liberalnog institucionalizma, koji implicitno uslovljava izvjesnost transformacije male države u subjekt svjetske politike njenim uspjehom da iskoristi šanse koje proizilaze iz institucionalizacije međunarodnih odnosa, dok socijalni konstruktivizam samim odbacivanjem predeterminiranosti ostavlja otvorenu mogućnost – a time i neizvjesnost ishoda - konstrukcije i rekonstrukcije malenosti. Teoretska promišljanja, prema tome, ne smatraju malenost zanemarivim faktorom utjecaja na bivstvovanje i djelovanje države.

Malenost u kontekstu teorije međunarodnih odnosa usmjerila je kandidatkinju na malenost u kontekstu prakse svjetske politike. U tom se smislu u *petom poglavlju* - „Stvarnost: male države kao objekt svjetske politike“ – ispituje da li su inherentna ograničenja male države i njihove konzekvence osnova za percepciju i tretman malih država kao objekta svjetske politike, pri čemu su u fokusu nekonzistentnost poimanja i primjene principa suverene jednakosti, politika velikih sila, ranjivost malih država pred izazovima globalizacije, te druge posljedice stvarne ili percipirane slabosti malih država, uključujući njihov potencijal kao izvora nestabilnosti. Uvidima u historijski razvoj suverene jednakosti, teorijske debate o njenom značenju i praksu svjetske politike kandidatkinja upozorava kako je temeljni princip međunarodnog prava koji definira odnose među državama primjer sukoba univerzalnih vrijednosti i njihove selektivne primjene, pravne jednakosti i političke nejednakosti, nekonzistentnosti teorije i prakse. Bez obzira da li shvaćena kao formalna, zakonodavna ili egzistencijalna jednakost, suverena jednakost u praksi prikriva odnose nejednakosti, odnosno hijerarhiju svjetskog poretka čiji je vrh rezerviran za velike, a dno za male države. Usmjeravajući izlaganje na politiku velikih sila, kandidatkinja primjećuje da nekonzistentnost poimanja i primjene principa suverene jednakosti za posljedicu ima ne samo odnose nejednakosti među velikim i malim državama, već i osporavanje legitimiteta malih država temeljem njihove percipirane sposobnosti da ispunjavaju obaveze koje proizilaze iz suvereniteta i članstva u međunarodnom sistemu. Razvoj svjetske politike, uključujući u periodu nakon dva svjetska rata, argumenira iznijetu tvrdnju. Iako izraz težnji za solidarnošću, pravdom i održivim mirom utemeljenim na jednakopravnosti svih država, i Liga naroda i Ujedinjene nacije *de facto* su afirmirali veličinu države kao temelj procjene njenih kapaciteta i sposobnosti ispunjavanja obaveza, a time i kao mjerilo njenog legitimiteta. Dominantna uloga velikih sila u uspostavi ovih organizacija, praksa prijema u njihovo članstvo, te njihova struktura i odlučivanje ukazuju na kontinuiranu tenziju između principa međunarodnog prava i realnosti politike. Kandidatkinja napominje kako, uprkos svemu, male države ne odustaju od napora da se premosti jaz između poimanja i primjene jednog od temeljnih principa međunarodnog prava, te da njegovo razumijevanje evoluira u smjeru obuhvata i političke i ekonomske jednakosti. Zahtjevi za ekonomskom jednakošću motivirani su ne samo dugogodišnjom eksploatacijom od strane velikih sila, već i izazovima globalizacije, koja je u mnogim malim državama pogoršala već prisutne probleme, dodatno degradirala položaj države, te produbila odnose nejednakosti na globalnom planu. Uvid u kritike malih država iznesene u institucijama UN-a upućuje da se globalizacija iz pozicije malenosti percipira kao proces osmišljene desuverenizacije države i kolonizacije njene ekonomije kroz neoliberalne mehanizme velikih država. Kandidatkinja, međutim, skreće pažnju da je globalizacija dvosmjerna ulica koja uvozi dodatne probleme i pritiske u male države, ali i izvozi posljedice tih problema preko njihovih granica. Male su države, stoga, i potencijalni izvor nestabilnosti, te – bez obzira da li usljed stvarne, preuveličane ili politički iskonstruirane prijetnje kao posljedice slabosti koje ih onemogućavaju u realizaciji prava i obaveza iz suvereniteta ili usljed odstupanja od standarda ponašanja euroatlantske liberalno-demokratske države kao referentne jedinice mjerila ispravnosti države - nerijetko klasificirane kao države u transformaciji ili proskribirane države. I u tom su slučaju, ipak, male države i dalje objekt svjetske politike i njenih kreatora, čemu svjedoče i intervencije velikih sila u malim državama koje nerijetko postavljaju pitanje neophodnosti, opravdanosti, ali i kompatibilnosti sa međunarodnopravnim poimanjem državnog suvereniteta i principa suverene jednakosti država. Sažimajući izlaganje, kandidatkinja konstatira da tenzija između političkog pragmatizma i principijelnog legalizma i dalje obilježava domen svjetske politke, potvrđujući da su inherentna ograničenja male države i njihove konzekvence - sami po sebi i bez uzimanja u obzir sposobnosti male države da ih prevaziđe ili mogućnosti koje ima na raspolaganju u tom cilju - osnova za percepciju, ali i tretman malih država kao objekta svjetske politike.

Ispravno ukazujući da kontekst prakse svjetske politike nalaže da se identifikacija veze između malenosti države i njene stvarne ili percipirane uloge na svjetskoj sceni upotpuni promišljanjem te uloge kroz prizmu same male države, kandidatkinja u *šestom poglavlju* - „Htijenja i dometi pozicije subjekta u svjetskoj politici“ - dokazuje da su inherentna ograničenja i njihove konzekvence primarni motiv malih država za promjenu *statusa quo* uslovljenog veličinom i faktor koji determinira njihov obrazac ponašanja u cilju unaprjeđenja pozicije utjecaja i relevantnosti u svjetskoj politici. Malenost, dakle, može biti i pokretačka snaga transformacije malih država u subjekt svjetske politike, a njihov dominantni obrazac ponašanja u tom cilju, odnosno ključni instrument njegove realizacije je djelovanje kroz multilateralne forume. Na globalnom nivou to je prevashodno Organizacija Ujedinjenih nacija (UN), u kojoj je članstvo malih država doprinijelo reprezentativnosti Organizacije, ali i proizvelo pozitivne efekte. Ilustrativna u tom smislu je institucionalna reforma UN-a iz 1950. i 1963. godine kao dostignuće koje se, u značajnoj mjeri, pripisuje prvenstveno malim državama. Iako nije dovela u pitanje status velikih sila, ona jeste sistemska kako po efektu na institucionalni balans snaga između ključnih tijela Organizacije i unutar njih, tako i po efektu na malenost, doprinoseći njenoj transformaciji iz faktora ograničenja u poticaj na unaprjeđenje utjecaja i relevantnosti. Instrumentom realizacije svojih htijenja male države vide i multilateralne regionalne forume poput Evropske unije (EU), koju percipiraju kao garanta većeg stepena zaštite i utjecaja mjerenog ulogom u kreiranju evropske politike. Male države su u pravilu najglasniji pobornici proširenja i produbljenja evropskih integrativnih procesa i kreiranja politika na nivou EU, a njihova dostignuća uključuju prenos vanjskopolitičkih prioriteta sa državnog na evropski nivo, koji ukazuje da svijest o malenosti kao ograničenju samostalnoj realizaciji tih prioriteta može biti poticajna na promjenu *statusa quo*. Svijest o malenosti i njenim konzekvencama potiče male države da realizaciju svojih interesa i htijenja traže i u vojnim savezima, a polučeni uspjeh svjedoči da se vojni savez s pravom percipira kao instrument prevazilaženja hendikepa malenosti i realizacije htijenja pozicije subjekta u kreiranju i donošenju strateških odluka. Djelovanje kroz multilateralne forume postaje dominantni obrazac ponašanja i malih neutralnih država, i to usljed neefikasnosti neutralnosti kao instrumenta realizacije htijenja malih država u promijenjenim okolnostima, koja - implicirajući pasivnost vanjskopolitičkog djelovanja - ne samo da ne doprinosi željenom položaju malih država, već ih i afirmira kao objekt svjetske politike. To je prepoznato i kroz politiku nesvrstanosti, kao primjer kako politička malenost može potaći uspješnu transformaciju vanjskopolitičkog opredjeljenja iz moralnog ubjeđenja u instrument realizacije težnje za ravnopravnošću i polugom utjecaja u svjetskoj politici, a što su nesvrstane države - od kojih se mnoge mogu okarakterizirati kao male – i dokazale svojim djelovanjem u UN-u. Kandidatkinja zaključuje da djelovanje malih država kroz multilateralne forume opovrgava dominantnu percepciju njihove irelevantnosti, te svjedoči da je položaj malih država evoluirao od apstinencije do angažiranosti u kreiranju svjetske politike, i to kao rezultat spoznaje hendikepa malenosti i neophodnosti prevazilaženja njegovih konzekvenci. Stoga ispravno konstatira da su inherentna ograničenja i njihove konzekvence primarni motiv malih država za promjenu *statusa quo* uslovljenog veličinom i faktor koji determinira njihov obrazac ponašanja u cilju unaprjeđenja pozicije utjecaja i relevantnosti u svjetskoj politici.

U *sedmom poglavlju* - „Mogućnosti utjecaja malih država u svjetskoj politici“ – kandidatkinja usmjerava izlaganje o htijenju pozicije subjekta svjetske politike na mogućnosti njegove realizacije, dokazujući da unaprjeđenje pozicije utjecaja i relevantnosti male države u svjetskoj politici nalaže mudru upotrebu mehanizama međunarodnog sistema, strateška savezništva i dobro osmišljenu diplomatiju. Kao dominantne mehanizme sa potencijalom utjecaja izdvaja način odlučivanja, predsjedavanje institucijama, te učešće u mirovnim operacijama. Prilike koje proizilaze iz načina donošenja odluka ilustrirane su primjerima UN-a, Organizacije za sigurnost i saradnju u Evropi (OSCE) i EU. U slučaju UN-a, institucionalna reforma Vijeća sigurnosti iz 1963. godine povećala je šanse bolje zastupljenosti malih država u ovom tijelu, te stvorila osnov za potencijalno presudan glas nestalnih članica – a time i malih država izabranih u ovaj status – u odlučivanju. Iako najrealnija u slučaju tzv. proceduralnih odluka koje se donose većinom od devet glasova i nisu podložne vetu stalnih članica, ne može se isključiti ni u slučaju tzv. suštinskih odluka koje zahtijevaju podršku pet stalnih članica, ali i još najmanje četiri nestalne članice. Kada se navedenom dodaju i tzv. nus-pojave potencijala utjecaja na donošenje odluka u Vijeću sigurnosti u smislu pribjegavanja stalnih članica neformalnim praksama osiguranja podrške nestalnih članica, izbor u status nestalne članice Vijeća sigurnosti UN-a otvara maloj državi mogućnosti za veći utjecaj od percipiranog. Vjerovatnost utjecaja dodatno je izražena u Generalnoj skupštini zbog kvantitativne dominacije malih država u ovom forumu i utemeljenosti njenog odlučivanja na principu jedna država-jedan glas. Pod uslovom pune prisutnosti i jednoobraznog glasanja, male države mogu samostalno i da donesu i da onemoguće odluke po pitanjima gdje je dovoljna prosta većina, odnosno da onemoguće donošenje odluka dvotrećinskom većinom. Primjer OSCE-a pokazuje irelevantnost malenosti u forumima u kojima je na snazi pravilo konsenzusa, koje svakoj državi omogućava da uskrati podršku odluci i onemogući njeno usvajanje. Iako nepopularna zbog potencijalnih posljedica, mogućnost blokade konsenzusa - pa i sama prijetnja u tom smislu - stavlja malu državu u bolju pregovaračku poziciju, a time i u poziciju utjecaja. I odlučivanje u institucijama EU mehanizam je realizacije htijenja malih država. Dok Evropsko vijeće u pravilu odlučuje konsenzusom i omogućava svim članicama svojevrsno pravo veta, Vijeće EU ili Vijeće ministara odluke donosi prostom većinom, kvalificiranom većinom ili jednoglasno. Mogućnost utjecaja malih država na suštinu i ishod odluke najizraženija je u oblastima jednoglasnosti i proste većine, a najmanja u odlučivanju kvalificiranom većinom, koja vrijednost glasa države determinira njenom veličinom i time jasno favorizira veće države. Pored mehanizma glasanja, kandidatkinja naglašava i potencijal utjecaja predsjedavanja multilateralnim forumima, poput Vijeća sigurnosti UN-a i Vijeća EU. Predsjedavanje Vijećem sigurnosti omogućava direktan utjecaj na teme, sadržaj i ishod rasprava u Vijeću kroz pravo utvrđivanja dnevnog reda, dok potencijal utjecaja predsjedavajućeg Vijeća EU, iako oslabljen Lisabonskim ugovorom, proizilazi iz prava podnošenja prijedloga, utvrđivanja dnevnog reda, pristupa informacijama o stavovima drugih članica i učešća u normativnom djelovanju kroz posredovanje između članica i institucija EU, čemu treba dodati i promociju predsjedavajuće države i unaprjeđenje njenog evropskog identiteta i legitimiteta na međunarodnoj sceni. I mirovne operacije imaju potencijal utjecaja, omogućavajući malim državama i realizaciju konkretnih državnih interesa - od unaprjeđenja odnosa sa drugim državama, do jačanja legitimiteta i kredibiliteta u multilateralnim forumima ili realizacije htijenja članstva u njima – i doprinos općem interesu očuvanja međunarodnog mira i sigurnosti, te time doprinoseći njihovoj transformaciji iz primaoca u pružaoca sigurnosti i promjeni njihove percepcije. Zaključujući da mehanizam glasanja, predsjedavanje multilateralnim organizacijama i učešće u mirovnim misijama predstavljaju ključne instrumente realizacije prilika koje proizilaze iz djelovanja kroz multilateralne forume, kandidatkinja napominje da je njihova djelotvornost značajno uslovljena snagom kolektivne moći kao protuteži malenosti i njenim institucionalnim posljedicama. Pri tome se oblik kolektivnog djelovanja male države dovodi u vezu sa oblikom moći koju ona posjeduje. Male države u posjedu značajnog materijalnog ili nematerijalnog resursa kao potencijalnog temelja inherentne moći uobičajeno se odlučuju za strateško partnerstvo sa velikom silom kao sredstvom realizacije te moći, ali i izvorom izvedene moći. Strateška partnerstva malih država, s druge strane, proizvode kolektivnu moć. Dok je njihova regionalna saradnja motivirana faktorima bliskosti i ima zadatak kompenzirati malenost radi realizacije unutrašnjopolitičkih interesa, ali i interesa na vanjskopolitičkom planu kroz bolje pozicioniranje regije i zajednički nastup u forumima u kojima snaga kolektivnog glasa može imati utjecaja na kreiranje svjetske politike, saradnja malih država na globalnom nivou eksplicitnije je u vezi sa malenošću, a njena djelotvornost kao instrumenta pretvorbe kvantiteta u kvalitet višestruko je dokazana uprkos ograničenjima koja proizilaze iz institucionalne nejednakosti, fragmentiranosti grupacija, višestrukog ili preklapajućeg članstva i rasplinjenosti na široki spektar pitanja. Kao neizostavan instrument maksimizacije učinka malih država kandidatkinja identificira efikasnu diplomatiju oličenu, između ostalog, u strateškom prioritiziranju i proaktivnom pristupu. Strateška selektivnost diplomatskog fokusa, odnosno koncentracija raspoloživih kapaciteta na destinacije, forume i teme od ključnog državnog interesa prepoznata je kao odgovor na potrebe i bilateralne i multilateralne diplomatije malih država. Prioritiziranje, pri tome, nije samo način prevazilaženja hendikepa malenosti, već je i efikasna strategija izgradnje kontakata i unaprjeđenja ugleda i utjecaja države kroz specijalizaciju u izabranim oblastima. I proaktivnost je faktor transformacije male države iz objekta u subjekt svjetske politike, pri čemu su lobiranje, posredovanje i normativno djelovanje djelotvorne taktike utjecaja na donošenje odluka u multilateralnim forumima regionalnog i globalnog karaktera, dok promjena (samo)percepcije malenosti doprinosi unaprjeđenju međunarodne reputacije države. Kandidatkinja, dakle, zaključuje da unaprjeđenje pozicije utjecaja i relevantnosti male države u svjetskoj politici nalaže mudru upotrebu mehanizama međunarodnog sistema, strateška savezništva i dobro osmišljenu diplomatiju, odnosno da su identificirane poluge potencijalnog utjecaja – naročito pod pretpostavkom kumulativne primjene – ključ transformacije male države iz objekta u subjekt svjetske politike.

U *Zaključnim razmatranjima: Pogled u budućnost – male države i izazovi savremene svjetske politike* mr.sc. Amela Kreho sažima rezultate istraživanja, a zaključak o nezanemarivosti faktora veličine u pozicioniranju države u svjetskoj politici dopunjuje izlaganjem o diverzifikaciji izazova na svjetskoj sceni koji dodatno usložnjavaju konzekvence malenosti i relativiziraju malenost kao mjeru potencijala i opsega opasnosti, čime stremi dokazati da se unaprjeđenje položaja male države i njena transformacija iz objekta u subjekt međunarodnih odnosa sve više nameću kao preduslov za uspješan odgovor na te izazove ne samo malih država, već međunarodne zajednice općenito. Kandidatkinja, u tom smislu, upućuje na dominantne globalne izazove današnjice (*ekonomska ranjivost*, *geopolitičke tenzije*, *socijalne i političke napetosti*, *fragilnost okoliša*, te *tehnološke nestabilnosti*), ali i zabrinjavajući trend erozije multilateralizma i institucija multilateralnog djelovanja, a u prvom redu UN-a kao simbola i kamena temeljca globalnog multilateralnog poretka. Na osnovu izloženih manifestacija erozije multilateralizma, kandidatkinja zaključuje: (1) da rizik od unilateralnog djelovanja država, nespremnost na kompromis, te odstupanje od važećih odluka i stavova ukazuju da racionalna i egoistična priroda država teži nadvladati svijest o uzajamnosti interesa i saradnji kao instrumentu njihove realizacije; (2) da istupanje iz postignutih sporazuma i institucija, osporavanje njihove nadležnosti, kredibiliteta i autoriteta, uskraćivanje sredstava za njihov rad i izmještanje kreiranja politike iz domene institucionalnog u domenu vaninstitucionalnog potkopavaju potencijal institucionalizirane multilateralne saradnje da uredi bivstvovanje i djelovanje država i stavi ih u okvire uzajamno prihvatljivog; i (3) da prethodne konstatacije, uz evidentne slabosti same multilateralne institucionalne strukture, u konačnici dovode u pitanje samu svrsishodnost institucionalizacije multilateralne saradnje. Kandidatkinja nadalje naglašava da manifestacije erozije multilateralizma i zaključci kojima one vode izazivaju dodatne zabrinutost kada se posmatraju kroz prizmu malenosti, obzirom da narušavaju predvidljivost svjetske politike kao rezultante poretka utemeljenog na normama, principima i pravilima i time doprinose osjećaju nesigurnosti malih država koje u takvom poretku i njegovim efektima vide i traže zaštitu, dovode u pitanje svrsishodnost multilateralnih foruma i kao lokusa i kao instrumenta realizacije htijenja malih država za sopstvenom transformacijom iz objekta u subjekt svjetske politike, te eliminiraju čak i privid izjednačenog terena među državama kao akterima svjetske politike, jer hijerarhija svjetskog poretka postaje sve izraženija, a njene posljedice po male države sve ozbiljnije. Izazovi multilateralnom globalnom poretku razlog su za zabrinutost malih država i sa aspekta internacionalizacije neoliberalizma kao nove političke i ekonomske realnosti koja je nametnula promjenu percepcije o uzrocima nejednakosti sa sistemskih na individualne, što za posljedicu ima, s jedne strane, redefiniranje institucionalnog fokusa i angažmana koji kod malih država pojačava osjećaj izopćenosti iz odlučivanja o procesima koji ih direktno pogađaju i nemogućnosti utjecaja na njihov tok, dinamiku i ishode, kao i, s druge strane, usložnjavanje već prisutnih problema u malim državama i njihovu dodatnu degradaciju na globalnom planu. Kandidatkinja konstatira ozbiljnost izazova sa kojima se suočava svijet i po prirodi i po stepenu i opsegu utjecaja i po dalekosežnosti posljedica, pri čemu je potencijal prijetnje naročito izražen u slučaju malih država, što ih istovremeno čini i žrtvom i potencijalnim uzrokom novih prijetnji. Stoga opravdano zaključuje da diverzifikacija rizika dodatno usložnjava konzekvence malenosti, dok rastuća međuzavisnost istovremeno relativizira malenost kao mjeru potencijala i opsega opasnosti. Kandidatkinja, stoga, zaključuje neophodnošću zaustavljanja trenda erozije multilateralizma i povratka djelovanja država u okvire globalnog multilateralnog poretka kao najdjelotvornijeg mehanizma suočavanja sa dominantnim globalnim izazovima današnjice, naglašavajući, pri tome, ulogu malih država u tom cilju. Ne samo da male države imaju interes za očuvanje multilateralnog svjetskog poretka, kao garanta većeg stepena zaštite i efikasnije realizacije njihovih htijenja, već njihov dosadašnji angažman u ključnim multilateralnim forumima svjedoči da uspješna transformacija malih država iz objekta u subjekt svjetske politike znači i suštinski doprinos nadogradnji samog poretka. Pored toga, kvalitativni preobražaj male države pretpostavka je i reduciranja prijetnje preobražaja male države u izvor nestabilnosti u slučaju odsustva djelotvornog odgovora na identificirane globalne rizike. Kandidatkinja, stoga, ne ostavlja prostor za dilemu: unaprjeđenje položaja male države u svjetskoj politici i njena transformacija iz objekta u subjekt međunarodnih odnosa preduslov je za uspješan odgovor na dominantne izazove današnjice - ali i na izazove anticipiranih promjena na svjetskoj sceni - ne samo malih država, već međunarodne zajednice općenito.

Sažimajući rezultate istraživanja, mr.sc. Amela Kreho dokazala je da pluralnost kriterija klasifikacije država po veličini rezultira neodređenošću definicije pojma mala država i doprinosi marginalizaciji malih država u svjetskoj politici; da inherentne karakteristike malih država i njihove konzekvence u pravilu ograničavaju polazne osnove malih država za mogućnost utjecaja u svjetskoj politici; da su inherentna ograničenja malih država i izazovi koji iz njih proizilaze - sami po sebi i bez uzimanja u obzir sposobnosti male države da ih prevaziđe ili mogućnosti koje ima na raspolaganju u tom cilju - osnova za percepciju, ali i tretman malih država kao objekta svjetske politike; da su inherentna ograničenja i njihove konzekvence primarni motiv malih država za promjenu *statusa quo* uslovljenog veličinom i faktor koji determinira njihov obrazac ponašanja u cilju unaprjeđenja pozicije utjecaja i relevantnosti u svjetskoj politici; da unaprjeđenje pozicije utjecaja i relevantnosti male države u svjetskoj politici nalaže mudru upotrebu mehanizama međunarodnog sistema, strateška savezništva i dobro osmišljenu diplomatiju; te da je unaprjeđenje položaja male države u svjetskoj politici i njena transformacija iz objekta u subjekt međunarodnih odnosa preduslov za uspješan odgovor na dominantne izazove današnjice, ali i izazove anticipiranih promjena na svjetskoj sceni ne samo malih država, već međunarodne zajednice općenito. Prethodni zaključci upućuju, time, na ispravnost postavljene hipoteze da malenost jeste faktor utjecaja na bivstvovanje i djelovanje države, ali da irelevantnost nije neminovni ishod malenosti.

1. **Mišljenje i prijedlog Komisije**

Doktorska disertacija mr.sc. Amele Kreho, pod nazivom „Male države u svjetskoj politici“, samostalna je i originalna naučna studija teorijskog-empirijskog karaktera, koja sveobuhvatnim, sistematiziranim pregledom faktora koji determiniraju bivstvovanje i djelovanje malih država u svjetskoj politici doprinosi razumijevanju fenomena male države kao aktera svjetske politike. Time se istovremeno daje značajan prilog produbljavanju, proširivanju, pouzdanosti i primjenjivosti naučnih saznanja o malim državama, ali i pruža dobra osnova za izvođenje zaključaka i lekcija od koristi političkim subjektima malih država radi unaprjeđenja njihovog položaja u svjetskoj politici. Malenost Bosne i Hercegovine temeljem primjene kriterija klasifikacije država po veličini, kao i zanemarenost predmeta istraživanja u njenom fondu naučnog saznanja dodatno naglašavaju i naučnu i društvenu opravdanost istraživanja.

Kandidatkinja mr.sc. Amela Kreho pokazala je da vlada kako teorijskim znanjima iz tematike ove doktorske disertacije, tako i metodama i tehnikama naučno-istraživačkog rada, kao i da posjeduje sposobnosti naučne i kritičke analize društvenih pojava, uspostave veza među njima i izvođenja relevantnih opservacija i zaključaka.

Komisija, stoga, smatra i jednoglasno zaključuje da doktorska disertacija mr.sc. Amele Kreho zadovoljava sve relevantne kriterije naučnog rada, te sa zadovoljstvom predlaže Vijeću Fakulteta političkih nauka Univerziteta u Sarajevu da potvrdi ovaj Izvještaj i zakaže javnu odbranu doktorske disertacije mr.sc. Amele Kreho na temu „Male države u svjetskoj politici“.

Članovi Komisije:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

dr.sc. Nerzuk Ćurak, redovni profesor, predsjednik

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

dr.sc. Esad Zgodić, profesor emeritus, mentor i član

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

dr.sc. Elvis Fejzić, vanredni profesor, član